Evolúciós gondolkodás, káosz és komplexitás


Volt alkalmam március hó elején meghallgatni egy előadást, ami a káoszról, a komplexitásról, az ateizmusról, az evolúciós gondolkodásról és Istenről szólt. Az előadást egy progresszív kreacionista nézeteket valló tudós tartotta, így megismerkedhettem gondolkodásmódjukkal. Az előadó a fizikai kvantumkémiával foglalkozik, és a Berkeley egyetem egyik professzora. A  klasszikus darwini gradualista evolúciós nézetről úgy vélekedett, hogy egyre kevésbé tűnik valószínűnek, mivel az élővilágban fellelhetők a komplexitás különböző szintjei, amelyek létrehozása szerinte nem magyarázható a lépésről-lépésre történő apró változások alapján. Tulajdonképpen az egész olyan, mint a kvantumfizikánál, ahol léteznek különböző kvantumállapotok, és nem lehetséges az, hogy egy köztes hely legyen elfoglalva. Ez a helyzet felel meg elvileg jobban a leletanyagnak, mivel annak alapján azt láthatjuk, hogy az összes átmenet hiányzik az összes törzsnél és a nagyobb taxonómiai egységek között, amiket sosem találtak meg, és amiket csak az evolucionisták feltételeznek. A progresszív teremtés nézet lényege, hogy Isten a teremtés során időnként belépett a világba az idők folyamán, és az egyre jobban kiemelkedő emergens élőlény csoportokat teremtette meg. Mint látni fogjuk később, sajnos ez a nézet nem helyes a Biblia alapján, mivel a Bűneset elé teszi a halált, és nem helyes tudományosan sem, mivel Istenre hivatkozik, az egyes periódusok evolúciós történéseit az Ő munkájának tekinti. A tisztán empirikus tudomány pedig nem hivatkozik Istenre, mint magyarázó okra. 


Az előadás elején a gradualista evolucionista filozófiai gondolkodásról volt szó. Itt alapvetően azt a nézetet vettük szemügyre, mely szerint „a természet minden, ami volt, van, és ami valaha lesz”. Hangsúlyozta azt a nézetet, miszerint csak mi vagyunk itt az univerzumban, ami üres, sivár, és ami nem beszél semmiféle célról, vagy tervezettségről, illetve egy intelligens elme létezéséről, ami mindenható, és ami mindent irányít. (Azért veszélyes az evolúció, mint világnézet, mivel oly könnyedén vezeti az embert félre abba a hitbe, hogy nincsen célja az életének, és majd a végén elnyeli a fekete halál. Ezért van az, hogy a legtöbb helyen eluralkodik az ateizmus, az agnoszticizmus vagy a nemtörődömség.) Nincsen jó, nincsen rossz, és az ember is csak része az átalakuló világegyetemnek, mint egy kő, egy teve, vagy egy kaktusz. A szeretetet pedig csak az idegrendszer egyfajta megnyilvánulásaként értelmezi. Mindez a naturalista filozófiából származik, amelynek megelégedésére szolgált Darwin elméletének győzelme. Ez a filozófia azon alapul, hogy a világegyetem törvényeit csakis az öt érzéken alapuló vizsgálódásokon keresztül ismerhetjük meg. Isten tevékenységét eleve kizárjuk a természet folyamataiból. Az előadáson például elhangzott, hogy ha az élet kezdetét kémiai kísérletekkel magyarázzuk, akkor mivel mi itt vagyunk, fel kell tételezni, hogy olyan evolúció zajlott, amely során valamiféle, a mi létrejöttünk felé mutató változás történt. Az előadó Phillip Johnson-t idézve: „a 21. században elérkezett már az idő, amikor el kellene választani az empirikus tudományt az ilyenfajta materialista filozófiától”. Ez így igaz, mivel az evolúciónál már nem beszélünk megfigyelésről, hanem az adatok (például leletek vagy genetikai szekvenciák) értelmezéséről. Popper ilyen nagy evolucionista filozófus, és maga Dawkins is egy fotelben végzi a munkáját könyveket írva, és nem pedig a laboratóriumban, ahol munka után kezet kellene mosnia. Berlinski szerint pedig az evolúció egy nagy fehér elefánthoz hasonlít, ami nem használható, és amit viszont babonásan tisztelnek.


Vissza a gradualizmushoz. Az előadó jó érvet hozott fel amellett, hogy ha gradualizmus történik, akkor miért figyeljük meg azt, hogy a leletanyagban az összes törzs már a legelején készen kifejlődve jelenik meg? Miért nem alakul ki ma is egy új törzs, és nem csak egy új alfaj vagy változat? Miért vannak hatalmas nagy ugrások a leletanyagban? Az a nagy kérdés a gradualizmussal kapcsolatban, hogy ha minden új faj, ami keletkezik, csak egy kis mértékben különbözik az elődtől, akkor mikortól számítva új faj? Mert ha már megváltozott, akkor nem tud az előző fajjal pározni, mivel ilyesmi genetikailag kizárt. De lehet, hogy a változás még nem olyan nagy. De egy olyan faj, ami száz változáson átment, még kereszteződhet egy olyannal, ami még nem változott meg? Mi a helyzet a genetikai anyaggal? Mert ha azt nézzük, hogy a gének szekvenciái csak szubsztitúciók révén változnak meg, mégsem magyaráztuk meg azt, hogy új genetikai információ hogyan keletkezhet (lásd azon két cikkemet, amikor a mutációkról írtam). Végezetül, az evolucionisták azt állítják, hogy az élet kialakulása elvileg lehetséges más bolygókon, és akkor ott az élet a maitól nagyon eltérő kinézetű és kémiai felépítésű lenne, mivel az anyagnak eleve belső tulajdonsága, hogy összesűrűsödjön, és életet szülve fejlődjön. De ma miért nincsen kémiai evolúció? Miért nem alakul ki újból őssejt, amelyből azután olyan lények keletkeznek majd, amelyek alapmintázatul szolgálnak újabb alapformák; újabb törzsek és osztályok; fajok és életformák számára? Az előadó jó érveket hozott fel a kémiai evolúció ellen. Miller 1952-es kísérlete, melyben víz, ammónia, metán, és hidrogén keverékéből sikerült aminosavakat létrehoznia a chicagoi egyetemen nagy felzúdulást keltett. A kémiai evolúció témájáról bővebben egy másik cikkemben írok, de most annyit erről, hogy ennek alapján a kutatók, feltételezték azt, hogy így keletkezett az élet; attól függetlenül, hogy a kísérletet nem lehetett huzamosabb ideig folytatni, mivel egy idő után egy sötétbarna, kátrányhoz hasonló massza keletkezett, a keletkezett szerves anyagok elbomlottak. Nevetségesen egyszerűnek tüntetik fel azt, hogy mennyire könnyű lehetett az átmenet önreplikálódó molekulák felé. De emellett az a probléma sem oldódott meg, hogy a kémia mindig 1:1 arányban termeli a polarizált fény síkját jobbra, illetve balra forgató molekulák halmazát. De a fehérjék mind balra forgató aminosavakból állnak, és a cukrok pedig mind jobbra forgató egységekből. Újabb bizonyítékok (hajlított vas formációk és fotoszintetizáló algák leletei) szólnak amellett, hogy az oxigén korábbi megjelenése miatt a kémiai evolúciónak tízszer gyorsabban kellett történnie, már elég kedvezőtlen körülmények között. Így működik az evolúciós materialista gondolkodás. Látunk egy folyamatot, ami aminosavakat állít elő. Tudjuk, hogy az aminosavaknak nagyon fontos szerepük van az élőlények biokémiájában. Annak ellenére, hogy a kísérletben aminosavaknál bonyolultabb molekulák, mint fehérjék, vagy magas energiatartalmú vegyületek, stb. nem jöttek létre, csakis ez lehet a logikus magyarázat. Mivel a szerves anyagok bomlanak oxigén jelenlétében, feltételezzük azt is, hogy oxigén sem volt jelen a korai légkörben. És így tovább, követik egymást az egymásra épülő feltételezések, amelyek helytálló biokémiai vagy biológiai alapokon állnak, de a felépített egész struktúra hibás. A kísérletek problémáival egyre többen néznek szembe, úgy mint Ilya Prigogine és Hymann Hartmann, aki úgy nyilatkozik a Miller-Urey kísérletekről, hogy egyszerűen rosszak és helytelenek. De ezért még nem adták fel teljesen. Crick vezetésével, akinek Watsonnal együtt sikerült a DNS szerkezetét felfedeznie, feltételezik, hogy a pánspermia elmélete szerint a kémiai evolúció valahol másutt zajlott le az univerzumban, és az élet építőkövei, a makromolekulák, mint a nukleotidok vagy aminosavak meteoritokon jutottak bolygónkra, ahol továbbhaladt a fejlődés az egyszerű sejtek felé.


Az előadás végén az előadó bemutatta a saját nézeteit a teremtésre vonatkozóan. Sajnos, alapvetően nem biblikusak a nézetei ezzel kapcsolatban. Míg elképzelhető, hogy előadása révén valaki közelebb kerülhetett Istenhez, az a kérdés, hogy milyen Istenhez? Egy akármilyen Istenhez, vagy a Biblia Istenéhez, aki a világot hat nap alatt teremtette meg, kész állapotban, és amit jónak nevezett. Egy világot. amelyben a halál, fizikai leromlás, pusztulás és szenvedés nem létezett egy olyannal szemben, amelyben még folytatódik Isten „befejezett” munkája, és ahol a fosszilis leletanyag folyamatosan bővül, és amiben Isten hibáira és véres természetére utaló jeleket találunk? A János 1./3. szerint pedig „Minden általa lett, és nélküle semmi sem lett, ami létrejött.” Így Isten igéjével szemben áll a progresszív teremtés tana, mely szerint Isten folytatja teremtési tevékenységét. Kálvin szerint Isten készen van a teremtett világgal, hogy azt az ember tanulmányozhassa. Arra a kérdésre pedig, hogy miért van szenvedés a világban, a válasza az volt, hogy azért, hogy a keresztyént arra késztesse, hogy segítsen azon, aki ilyen állapotban van, és hogy annak minél hamarább vessen véget. Míg ez igaz, mennyire sajnálatos az, hogy az előadó nem mondta el, hogy ez Ádám vétke miatt van, és hogy minden ember bűnös, és lázad Isten ellen, és így, mivel az ember és az Isten közti köteléket szándékosan elszakítja, azért vannak problémák, bűnök az életében, és hogy Ki lehet erre a megoldás! Az Evangéliumot csak érintőlegesen említette.


Egy másik lényeges dolog, amiről szót kell ejteni az, hogy az előadó rosszul mutatta be, hogyan kell hinni Istenben és a Bibliának. Tulajdonképpen arról beszélt, hogy úgy lett keresztyén, hogy meggyőződött arról, hogy Jézus történelmi személy volt, és hogy igaz az elbeszélés az Ő haláláról és feltámadásáról (végül is a történészek megbízhatónak tartják Caesar Gall Háborúk című könyvének 1000 éves másolatát, de múzeumokban őrzik az Újszövetség egyes részleteit is). A legrosszabb az volt, amikor a Genezis 1-nek egy módosított változatát mutatta be az előadó, ami nagyjából megfelelt a tudományos elképzelésnek a föld korai állapotáról. Az univerzum 15 milliárd éves korát elfogadta, a Biblia tekintélyét pedig nem. Jézus ugyanis arról beszélt, hogy az ember már eleve létezett az idők kezdetén, mint ahogyan a Máté 19./4.-ből érthetjük meg: „Nem olvastátok-e, hogy a Teremtő kezdettől fogva férfivá és nővé teremtette őket?” Saját elbeszélése szerint amikor keresztyén lett, akkor is kételkedett az Újszövetség egyes állításaiban az Ószövetségről nem is beszélve. Azonban hálásak lehetünk, hogy évekkel később arra a nézetre jutott, hogy elfogadja az egész Bibliát (de itt kiderül, hogy a Gen. 1.-11.-t pedig nem). Hálásak lehetünk, hogy erre a nézőpontra jutott, de mi lesz a közönséggel? Hiszen ez példa arra, hogy egy keresztyén el is mondja, hogy nem hisz a Bibliának, és megengedi, hogy a tudomány beleszóljon. És amint már tudjuk, hogy ha ez lehetséges, akkor meg lehetne cáfolni például Jézus szűztől való születését, és az Ő feltámadását is. Jézus a végén csak egy kultuszvezető lesz, aki bölcs dolgokat mondott, és a helyes életre való erkölcsi szabályokat, de bűnös voltunk miatt és megváltás nélkül tovább tespednek az emberek elveszettségükben. Itt igenis lényeges, hogy mit vallunk a teremtésről, mert ha ezt átértelmezzük (és nemcsak ezt, hanem a Bűnesetet, az Özönvíz történetét és a bábeli tornyot), a kapu nyitva áll annak, hogy allegorizáljuk Ábrahámot, a Vörös tengeri átkelést és más Ószövetségi történeteket, majd az Újszövetséget is. 


Végül is, az embernek sokat segíthet a személyes bizonyságtétel, de az sem mellékes, hogy bízhat-e a Szentírásban, mivel eleve a Szentírás tekintélye alapján ismerhetjük meg Istent, mivel az Önmagáról szóló kinyilatkoztatás. Ezért írja Pál az 1 Kor. 15./3.-5.-ben: „Mert én elsősorban azt adtam át nektek, amit én magam is kaptam; hogy tudniillik Krisztus meghalt a mi bűneinkért az Írások szerint. Eltemették, és – ugyancsak az Írások szerint – feltámadt a harmadik napon, és megjelent Kéfásnak, majd a tizenkettőnek.” A fejezet későbbi részében Pál korholja a korinthusiakat, hogy ha nem hiszik, hogy Jézus a leírtak szerint támadt fel, akkor nincsen örök életük. 


Tehát az ilyen dolognak azért van rossz hatása a nem keresztyénre, mert azt látja, hogy a keresztyén nem hisz a saját írásának, amit a magáénak vall (hiszen azért a legtöbb ember megérti, hogy a Biblia azt mondja, hogy Isten a világot hat nap alatt teremtette, hogy a Földnek fiatalnak kell lennie, és a teremtés a múltban történt, és befejezett mű), nem Istenhez kerül közelebb, hanem más irányba megy. Az előadónak nemes szándékai voltak, és ezek elég jól látszottak, de sajnos az ilyen megoldás csak arra elég, hogy a keresztyének csak kevésbé gyorsan veszítsenek.


Az előadó viszont az első előadása után egy másikat tartott, és ez jobb volt, mint az első. Elég érdekes dolgokat mondott azzal kapcsolatban, hogy Istennek miért kell léteznie. Azt az elvet követi, hogy a világegyetemen belül nagyon egyszerű és kis számú törvény létezik, ehhez képest rengeteg folyamat zajlik, és nagyon nagy komplexitás tud létrejönni.  Rendkívül kevés azon állandók száma (például a fénysebesség, a proton töltése, az elektron tömege, a Planck-állandó), amelyek megalapozzák az univerzum szerkezetét, de van mellettük sok-sok leszármaztatott állandó, ami függ az értéküktől. Igen, egyre több tudós jön rá arra, és teszi magáévá azt a véleményt, hogy az univerzumot egy intelligens elmének kellett kialakítania és összehangolnia. Davies azt állítja, hogy létezik 33 olyan állandó, amelyek pontos beállítása elengedhetetlen ahhoz, hogy az élet, ahogyan ismerjük, kialakuljon. A megemlített Planck-állandó 1:1055 –es megváltoztatása azt vonná maga után, hogy a világegyetem vagy túl gyorsan tágulna ahhoz, hogy galaxisok jöjjenek létre, vagy túl lassan, és akkor összezsugorodna. Egészen észbontó dolog az, hogy ha elképzelnénk a világegyetem összes fázisterét, amely mind egy-egy entrópiaértékkel rendelkezik, akkor elég könnyű olyat kiválasztani, ahol rendkívül nagy az entrópia, tehát a világegyetem már átalakította az összes energiáját, és „már lejárt az entrópia órája”. De sokkal nehezebb lenne egy olyan világegyetemet létrehozni, ahol nagyon alacsony lenne az entrópia, és amelyben a világegyetem „még nem járt le”. Az összes fázistér közül egy ilyennek a kiválasztásának valószínűsége nagyon kicsi lenne. Az ateisták erre azt mondták, hogy épp ezért kell, hogy létezzen rengeteg más világegyetem, sok más ezer milliárd-milliárd-milliárd…-nak, és ebben a világegyetemben az állandók épp ilyenek. Természetesen nincsenek bizonyítékaik ekkora horderejű állításra. Az erős nukleáris kölcsönhatás energiájának néhány százalékos változtatásával az atomok magjai szétrepülnének, vagy csupán nehéz elemek léteznének; és az elektromágneses kölcsönhatás energiájának apró változtatásával a molekulák nem jönnének létre. A gyenge nukleáris kölcsönhatás energiájának apró megváltoztatásával nem alakulnának át megfelelően a nehéz elemek könnyű elemekké. A gravitációs állandó apró megváltoztatásával pedig nem alakulnának át megfelelően a csillagokban lévő atomok vagy anyag ahhoz, hogy keletkezzenek olyan molekulák, amelyek az élethez szükségesek. Mindez arra utalhat, hogy az univerzumot nem a véletlen folyamatok irányítják, hanem hogy létezik tervezettség, és hogy létezik egy intelligens tervező e mögött. Dawkins azt állítja, hogy a „Vak Órásmester” című könyvét a következő céllal írta: „A biológia a komplikált dolgok tudománya, amelyek olyanok, mintha céltudatos tervezés eredményei lennének…”, de a könyvében azon mesterkedik, hogy ezt a céltudatos tervezést naturalisztikus érvekkel cáfolja meg. Carl Sagan, az ismert csillagász, pedig semmi esetre sem fogadja el Istent, mint teremtőt, és létezésében kételkedik, egyértelműen elveti, hogy Isten tervezte volna meg a világegyetemet. Pedig ő a legnagyobb híve a SETI programnak, ami a világűrben kutatja azokat a jeleket, amelyeket intelligens lények küldhettek valamilyen úton-módon. Ezen kívül Dembski megjegyezte, hogy az intelligenciák által küldött jelek kutatása beletartozik a tudomány körébe. Ezek szerint, akkor mégis bele lehet vonni Istent a természettudomány magyarázataiba! És ezt ateisták is mondják! 

Hasonló bizonyíték rejlik a DNS molekulában rejlik, amit genetikusok és evolúció genetikusok is vizsgálnak.Ez viszont átvezet a másik Isten bizonyítékra: Bill Gates, aki a Microsoft Corporation alapítója, a következő szavakat mondta: „A DNS olyan, mint egy számítógépprogram, de sokkal, sokkal fejlettebb, mint bármilyen szoftver, amit valaha kifejlesztettünk.”. Hát, ő tudná ezt a legjobban. A DNS-nél a fő dolog, hogy nem a rendezettség eredetét, hanem az információ eredetét kell megmagyarázni; ha a DNS-ben lenne bármiféle affinitás az egyes bázisok között, akkor nagyon nagy mérvű ismétlődés lenne; ezért van az, hogy a bázisok sorozatát semmiféle fizikai-kémiai jelenség nem befolyásolja. Az ember genomja 3 milliárd bázist tartalmaz. Ami a szekvencia papírra leírva 500000 oldalt töltene ki, ami annyi könyvnek felel meg, hogy ha egymásra tennénk őket, a Föld-hold távolságát 500-szor lefedné. Az ember genomja 3 milliárd bit lenne, egy bit egy betű alapon, ami 3 Gigának felelne meg. A mai legkomplexebb számítógépes programok a „compiler” programok, amelyek arra alkalmasak, hogy más programokat írjanak össze, de ezek még csak 150 millió bitesek.

Végül az előadó a káoszelméletről beszélt. Ez egy új tudományág, amely megmagyarázza azt, hogy az univerzumban, ami a káoszból jött létre, miért létezik rend. Használják az időjárás-jelentéseknél, a globális telekommunikációnál, a mesterséges intelligenciánál, a beton kötéstulajdonságainak a vizsgálatánál, mágneses tulajdonságok vizsgálatánál, sejtfalak képződésénél, kristálynövekedésénél, és a gazdasági fejlődés előrejelzésénél is. A kaotikus rendszer elemeit mind nem tudjuk megadni, sem következtetni arra, hogy milyen volt a kiindulás. Rövid távú előrejelzéseket lehet tenni, de hosszú távúakat nem, és korábbi információt visszahozni nem lehet. A kaotikus mozgások nagy részben rendezetlenek, és minden statisztikai vizsgálaton átmennek, amely a véletlenszerűséget vizsgálja. 

Az érdekesség az, hogy a káoszelmélet szerint a véletlen nem lehet egy eredmény kiinduló oka, mivel egy eredmény egy folyamat helyes és tervezett végbemenetelétől függ. Ezért van az, hogy nem a redukcionizmus mindennek a magyarázó oka. Azonban annak ellenére, hogy a túlzott leegyszerűsítés nem helyes, azért sok információhoz tudtunk eljutni általa. Így a véletlen folyamat nem öntörvényű, hanem egy nagyobb törvényszerűség része, ami annak végkimenetelét befolyásolja és irányítja. Így lehetséges az, hogy Isten elméje empirikus folyamatot tud előállítani abban a világban, amiben élünk. Ily módon a káosz és komplexitás kreatív módon tudnak egymással kölcsönhatni. 

